text: Kielstrup vender hjem til Vejle Boldklub
  14 maj 2015 kl. 11.59
  Steffen Kielstrup vender tilbage til Vejle Boldklub. Han har skrevet kontrakt om at spille i tre år i fødebyen Vejle efter nogle år hos AC Horsens.
  Steffen Kielstrup var i mange år krumtappen på Vejles hold - også da de spillede i superligaen.
  Steffen Kielstrup er indfødt VB'er, så der blev set lidt skævt til ham, da han i 2012 skiftede til arvefjenden i Horsens, da hans kontrakt udløb i Vejle.
  Og nu udløber hans kontrakt i Horsens, hvor han er en af de løntunge spillere i en tid, hvor økonomien halter.
  Horsens ville gerne forlænge, men kunne kun tilbyde en deltidskontrakt. Derfor var det mere attraktivt, når barndomsklubben stod klar med en fuldtidskontrakt.
  - Det bliver selvfølgelig dejligt. Det er en klub, er har betydet rigtig meget for mig, og stadig gør det. Så der var lidt hjerteblod med i mit valg, og det bliver spændende at komme tilbage, siger Kielstrup til bold.dk.
  - Jeg får tre år i Vejle, og det var lidt længere end jeg kunne få i Horsens. Derudover spillede det ind, at jeg blev tilbudt fuld tid her, mens jeg blev tilbudt deltid i Vejle.
  Han håber, at Vejle får et slagkraftigt hold, når han tiltræder efter ferien.
  - Jeg vil gerne være med til at spille med om pladserne i Superligaen, men nu må vi jo se, hvilken struktur der bliver tale om, siger Kielstrup.
  Steffen KIelstrup blev præsenteret i pausen i hjemmekampen mod HB Køge. Og den hjemvendte søn fik en varm velkomst.
  